Ερνέστος Αύγουστος Β΄ του Ανοβέρου

Ο Ερνέστος-Αύγουστος Β΄ (21 Σεπτεμβρίου 1845 - 14 Νοεμβρίου 1923) ήταν δούκας του Κάμπερλαντ, πρίγκιπας της Βρετανίας, τιτουλάριος βασιλιάς του Ανοβέρου και διεκδικητής δούκας του Μπράουνσβαϊγκ. Ανήκε σε νεότερο κλάδο του Οίκου των Γουέλφων, αυτόν των Γουέλφων-Ανοβέρου. Επειδή κατά τη διάρκεια του Α΄ Παγκοσμίου Πολέμου πήρε το μέρος της Γερμανίας, η Βρετανία του στέρησε τον τίτλο του δούκα του Κάμπερλαντ και του πρίγκιπα της Βρετανίας. Η αρίθμησή του ως Β' αναφέρεται σε όλους τους τίτλους του.

Τα πρώτα έτη
Ήταν γιος του Γεωργίου Ε΄ βασιλιά του Ανοβέρου και της Μαρίας των Βέττιν, κόρης του Ιωσήφ δούκα της Σαξονίας-Άλτενμπουργκ. Ο πατέρας τού Γεωργίου Ε΄, ο Ερνέστος-Αύγουστος Α΄, ως νεότερος γιος του Γεωργίου Γ΄ βασιλιά της Βρετανίας, είχε τον τίτλο του πρίγκιπα της Βρετανίας και του δούκα του Κάμπερλαντ, τίτλοι που κληρονομούσε ο πρωτότοκος κάθε φορά γιος. Όταν ο Ερνέστος-Αύγουστος Β΄ ήταν 19 ετών, ο πατέρας του στον Αυστο-Πρωσικό πόλεμο πήρε το μέρος της Αυστρίας. Τότε ο Γουλιέλμος Α΄ βασιλιάς της Πρωσίας κατέλαβε το Ανόβερο, προσαρτώντας το. Ο πατέρας του πήρε την οικογένειά του και ζούσε εξόριστος στο Χίετσινγκ της Αυστρίας, περνώντας αρκετό χρόνο στο Παρίσι ή ταξιδεύοντας. Συνέστησε τη Λεγεώνα των Γουέλφων και τη διατηρούσε με δικά του έξοδα ως το 1870. Όταν απεβίωσε το 1878, ο γιος του Ερνέστος-Αύγουστος Β΄ τον διαδέχθηκε και στον τίτλο του βασιλιά του Ανοβέρου.

Ο τίτλος του δούκα του Μπράουνσβαϊγκ
Το 1875 επισκέφθηκε τον 2ο εξάδελφό του Εδουάρδο Ζ΄ μέλλοντα βασιλιά της Βρετανίας, συνάντησε την σύζυγό του Αλεξάνδρα της Δανίας και την αδελφή της Τύρα της Δανίας, την οποία ερωτεύθηκε. Παντρεύτηκαν τρία έτη αργότερα στο Ανάκτορο Κρίστιανσμποργκ της Κοπενχάγης. Η Βικτώρια βασίλισσα της Βρετανίας τον έχρισε συνταγματάρχη (1876), ιππότη του Τάγματος της Περικνημίδος (1878), ταξίαρχο (1886), υποστράτηγο (1892) και στρατηγό (1898). Ο Ερνέστος-Αύγουστος Β΄, που δεν ήθελε να εγκαταλείψει το βασίλειο του Ανοβέρου, εγκαταστάθηκε στο Γκμούντεν της Αυστρίας, κοντά στα σύνορα. 

Το 1884 απεβίωσε ο μακρινός συγγενής του Γουλιέλμος δούκας του Μπράουνσβαϊγκ, τελευταίος του κύριου κλάδου των Γουέλφων και ο Ερνέστος-Αύγουστος Β΄, που ανήκε στο νεότερο κλάδο  των Γουέλφων-Ανοβέρου, έγινε ο πρεσβύτερος των Γουέλφων και διάδοχος στο δουκάτο του Μπράουνσβαϊγκ. Ο Γουλιέλμος Β΄ αυτοκράτορας (kaiser) της Γερμανίας δεν το επέτρεψε. Στο δουκάτο ορίστηκε επιτροπή να αποφασίσει τον αντιβασιλιά. Ο Ερνέστος-Αύγουστος Β΄ πάντως πρόσθεσε τον τίτλο του δούκα του Μπράουνσβαϊγκ. Η Γερμανική Γερουσία (Ράιχσρατ) φοβόταν ότι αν ερχόταν στο δουκάτο, θα διεκδικούσε το βασίλειο του Ανοβέρου και θα κατέστρεφε την ειρήνη στη χώρα. Πίεσε την επιτροπή και έτσι στο δουκάτο ορίστηκε αντιβασιλιάς ο Αλβέρτος, συγγενής του αυτοκράτορα. Η διένεξη κράτησε 29 έτη· εν τω μεταξύ απεβίωσε ο Αλβέρτος το 1906 και τον αντικατέστησε ο Ιωάννης-Αλβέρτος του Μεκλενβούργου.

Η συμφιλίωση με τη Γερμανία
Ο γιος του, ο Ερνέστος Αύγουστος Γ΄ ζήτησε να νυμφευτεί τη Βικτώρια-Λουίζα μοναχοκόρη του Γουλιέλμου Β΄. Το 1913 συμφωνήθηκε ο γαμπρός να εγκαταλείψει το δικαίωμά του στο θρόνο του Ανοβέρου και να είναι σύμμαχος της Γερμανίας· σε αντάλλαγμα ο Γουλιέλμος Β΄ του απέδωσε το δουκάτο του Μπράουνσβαϊγκ, ελευθέρωσε δύο Βρετανούς κατασκόπους, έχρισε τον Ερνέστο-Αύγουστο Β΄ ιππότη του Τάγματος του Μέλανος Αετού και κάλεσε την ευρύτερη οικογένεια του Χοεντσόλερν και πολλούς ηγεμόνες της Ευρώπης, συνολικά 1200 άτομα. Ήταν η μεγαλύτερη συνάθροιση εστεμμένων από την Ενοποίηση της Γερμανίας ως τον Α΄ Παγκόσμιο Πόλεμο. Το ζεύγος εγκαταστάθηκε στο Μπράουνσβαϊγκ. Η συμμετοχή του γιού του με τη Γερμανία κατά τον Α΄ Παγκόσμιο Πόλεμο, έκανε τη Βρετανία να σβήσει το όνομά του από τη δέλτο του Τάγματος της Περικνημίδος (1915), παύτηκε από πρίγκιπας της Βρετανίας (1917) και από δούκας του Κάμπερλαντ (1917). Το 1918 ο Γουλιέλμος Β' εξορίστηκε στην Ολλανδία και οι τίτλοι των δουκών, κά στη Γερμανία καταργήθηκαν.

Απεβίωσε από καρδία το 1923 στο Γκμούντεν της Αυστρίας.

Οικογένεια
Με τη σύζυγό του Τύρα των Γκλύξμπουργκ, κόρη του Χριστιανού Θ΄ βασιλιά της Δανίας και της Λουίζας του Έσε-Κάσελ, είχε τέκνα:
 Μαρία-Λουίζα 1879-1948, σύζυγος του Μαξιμιλιανού από τον Οίκο της Βάδης.
 Γεώργιος-Γουλιέλμος 1880-1912, απεβίωσε 32 ετών.
 Αλεξάνδρα 1882-1963, παντρεύτηκε τον Φρειδερίκο-Φραγκίσκο Δ΄ μεγάλο δούκα του Μεκλεμβούργου-Σβερίν.
 Όλγα 1884-1958, απεβίωσε 74 ετών.
 Χριστιανός 1885-1901, απεβίωσε 16 ετών.
 Ερνέστος-Αύγουστος Γ΄ 1887-1953, τιτουλάριος δούκας του Μέκλενμπουρκ, σύζυγος της Βικτωρίας-Λουίζας Χοεντσόλερν, κόρης του Γουλιέλμου Β΄ αυτοκράτορα (kaiser) της Γερμανίας.
 Φρειδερίκη της Ελλάδας.

Πρόγονοι

<center>

Παραπομπές

Πηγές
 The London Gazette: no. 24330. p. 3186. 26 May 1876.
 Marks of Cadency in the British Royal Family

Πινακοθήκη

Οίκος του Αννόβερου
Διάδοχοι του Ανόβερου